Predkladacia správa

Protidrogová politika sa v krajinách strednej a východnej Európy (SVE) po summite v Helsinkách stala nielen súčasťou transpozície, ale následne aj skutočnej implementácie acquis communautaire. V oblasti informačných systémov o drogách tento prenos a uskutočňovanie acquis v súčasnosti stanovujú prebiehajúce legislatívne zmeny v Európskej únii (EÚ), ktoré nadväzujú na Smernicu Rady (EHS) č. 302/93, na základe ktorej bolo zriadené Európske monitorovacie centrum pre drogy a drogovú závislosť (EMCDDA) a v členských štátoch EÚ vznikla európska informačná sieť o drogách (Reitox1). Zmeny dané Smernicou Rady (EÚ) č. 2220/2000 z 28. septembra 2000, ktoré vstúpili do platnosti dňom zverejnenia v oficiálnom vestníku ES, t.j. 7. októbra 2000 (Príloha 1), sú záväzné pre štáty EÚ, aj pre ich inštitúcie podieľajúce sa na sieti Reitox a napokon v konečnom dôsledku –ako súčasť acquis pre drogy– sú záväzné aj pre kandidátske krajiny SVE.
Predvstupová stratégia voči kandidátskym krajinám SVE umožňuje už nielen ich účasť na programoch EÚ, ale aj to, aby sa podieľali na práci jej oficiálnych inštitúcií a stali sa ich členmi, vrátane zastúpenia v ich štatutárnych orgánoch, ako sú správne rady, vedecké výbory a podobne, a to ešte pred vstupom do EÚ. Je politickou prioritou, aby Slovenská republika využila ponuku na plné zapojenie sa do práce, programov a štatutárnych orgánov oficiálnych inštitúcií EÚ už v predvstupovom období a niesla tak svoju časť zodpovednosti za čas, ako aj za spolu tvorbu podmienok vstupu do EÚ aj v oblasti celoeurópskej politiky voči drogám.
Proces otvorenia sa inštitúcií EÚ pre kandidátske krajiny sa dotýka nasledovných štyroch: 

Európske monitorovacie centrum pre drogy a drogovú závislosť; 
Európska agentúra pre životné prostredie; 
Európske monitorovacie centrum pre rasizmus a xenofóbiu; 
Európska agentúra pre odborný výcvik a vzdelávanie.

Okrem aproximácie práva si priama účasť kandidátskych krajín SVE, a to ešte pred plným členstvom, vyžiada aj zriadenie nových inštitúcií vo všetkých kandidátskych krajinách, resp. administratívne posilnenie alebo také zmeny ich náplne (v prípade, že takéto inštitúcie v krajinách SVE existujú), ktoré budú garantovať súlad s pravidlami a požiadavkami EÚ.
Od Slovenskej republiky sa očakáva, rovnako ako od ostatných kandidátskych krajín, že pri plnení acquis communautaire v oblasti informačných systémov o drogách, podnikne pre efektívnosť a kompatibilitu rezortných drogových informačných systémov (DIS) so systémami informačnej siete Reitox v rámci EÚ nasledovné kroky:
1.	oficiálne oznámi záujem Slovenskej republiky o účasť v EMCDDA komisárom EK pre rozšírenie EÚ (G. Verheugen) a pre oblasť spravodlivosti a vnútorných vecí (A. Vitorino);
2.	zriadi buď Národné monitorovacie stredisko (NMS) pre drogy ako paralelu EMCDDA, alebo nadrezortný Ústredný uzol drogového informačného systému (ÚU DIS) a deklaruje ho pritom ako kontaktný bod pre EMCDDA a súčasť siete Reitox; 
3.	určí zodpovedného zamestnanca, ktorého poverí koordináciou priamej spolupráce s EMCDDA a zastupovaním Slovenska v správnej rade EMCDDA;
4.	za roky 2001-2002 uhradí účasť v EMCDDA z fondov EÚ (Phare) a zo štátneho rozpočtu v zmysle Finančného memoranda podľa uznesenia vlády SR 1069/2000;
5.	začne spoluprácu s EMCDDA účasťou na jeho programoch, plnením tých istých úloh ako 15 monitorovacích centier v členských štátoch EÚ, pôsobením v správnej rade EMCDDA (zatiaľ bez práva hlasovať, ktoré vznikne až vstupom Slovenska do EÚ).

1 Réseau européen d‘information sur les drogues et les toxicomanies